અમદાવાદ: મહેસાણા સબ જેલમાં પાટીદાર યુવકના મોતને પગલે સમગ્ર ઉત્તર ગુજરાત અજંપામાં ફેરવાયું છે. ગઇ કાલે પાટીદારોએ આપેલા મહેસાણા બંધને જબ્બર પ્રતિસાદ મળતાં આજે ઉત્તર ગુજરાત બંધનું એલાન પાસના નામે પાટીદારો વતી કોંગ્રેસના નેતા સિદ્ધાર્થ પટેલે આપ્યું છે. બલોલના યુવાનના મોતને પગલે પાટીદાર સમાજમાં ઘેરા પ્રત્યાઘાત પડ્યા છે. મૃતદેહના સ્વીકાર માટે તેના પરિવારજનોને મોડે સુધી સમજાવવાનું ચાલુ રખાયું હતું. રાત્રે ગાંધીનગર ખાતે મુખ્યપ્રધાન, નાયબ મુખ્યપ્રધાન, ગૃહ રાજ્યપ્રધાનની ઇમર્જન્સી મિટિંગ ગોઠવાયા બાદ સરકાર ઝૂકી હતી અને પરિસ્થિતિ સ્ફોટક બને તે પહેલાં જ પરિવારજનોની માગણી સ્વીકારી લીધી હતી.